Containere ca să învețe copiii în ele! Ideea unei directoare de școală din Sectorul 3. „Nu dau explicații nimănui!” Maria Preotescu, șefa Școlii nr. 89, refuză să spună de unde sunt și cât costă închirierea containerelor care stau degeaba

vineri, 29 iunie 2018, 7:01

De Mirela Neag și Cătălin Tolontan

Din ciclul mărunțișuri care ne scormonesc, ne amețesc și ne afectează viața.

De 8 luni de zile, 9 containere au crescut în curtea Școlii Generale nr. 89 ”Nicolae Labiș” din București.

”Aici vor învăța clasele a treia și a patra, din cauza lipsei de săli!”, le comunică părinților, în noiembrie 2017, Maria Preotescu, directorul școlii.

Preotescu e director de un an și jumătate.

Înainte a condus o grădiniță.

Părinții sunt uluiți și, din fericire pentru copii, se revoltă. ”Un singur exemplu: scările metalice de acces de la containerele suprapuse sunt un mare pericol!”, arată mamele cu degetul.

Ceilalți profesori refuză și ei ideea directoarei. Nu vor să predea în containere.

Așa că școala se trezește cu 9 module care zac, dintre care 6 sunt suprapuse, pe două niveluri.

”De ce le-a adus dacă nu vor primi niciodată aviz de funcționare?”

În Consiliul de Administrație al școlii, colegii o întreabă pe Maria Preotescu ”De unde au fost aduse cele 9 containere și cât și cine plătește chiria?”.

”«Nu vă interesează. Nu trebuie să vă dau explicații vouă», ne-a zis”, povestește unul dintre oamenii din CA.

”De ce le-a adus că niciodată nu vor primi aviz de funcționare aceste containere?! Oricât de rău o duce învățământul românesc, nu poți pune elevii de 9-10 ani să urce iarna pe trepte de metal și să stea în conserve 4 ore pe zi!”, spune un cadru didactic din Școala nr. 89.

Containerele nu au fost folosite nicio zi.

În Școala nr. 89, sala de sport e o clasă cu spaliere

Între timp, a început construcția unui corp suplimentar, dar adăugirea arhitectonică nu are proiectată nicio intrare, accesul copiilor urmând să se facă prin vechea și unica ușă destinată elevilor.

Școala Generală nr. 89 este printre puținele școli din sectorul 3 care nu au sală de sport și elevii fac ora de educație fizică pe holurile clădirii când nu încap în ”sala de sport”.

De fapt, ”sala de sport” e vechea clasă în care e improvizată o sală, doar cu niște spaliere prinse pe pereți, un obicei în școlile de acum 45 de ani, când intrase în școli cea mai numeroasă generație de copii a României!

”Eu nu trebuie să dau explicații nimănui!”

Discuția cu Maria Preotescu, purtată chiar la școală, față în față, e scurtă.

”Nu trebuie să dau explicații presei”, spune directoarea.

”Dar conduceți o instituție de interes public și finanțată din banii părinților!”.

”Eu nu trebuie să dau explicații nimănui. Dacă doriți explicații, adresați-vă Inspectoratului București!”.